1 Quod de Chartusiensibus definitum fuit firmiter observetur, videlicet ut nullum de eorum Ordine sine ipsorum licentia recipiamus, sed et ipsi de nostris sine assensu nostro nullum recipiant. 2 Abbates venientes ad Capitulum vigilia Sanctae Crucis intrent Cistercium sicut in die Sanctae Crucis consueverant moderate tamen, ut ante Sextam Cistercio se praesentent. Capitulum, cum opportunum fuerit, intraturi. 3 Hospitibus et peregrinis intrantibus in crastino et in die Sanctae Crucis, et eadem die fiat sermo et in Capitulo et ante Sextam eius diei Definitores nominentur. 4 Quando Missa alicuius sancti intitulata in Gradali impeditur pro praesenti defuncto vel ieiunio, eadem die alicui a cantore privatim iniungatur. 5 In elevatione Corporis Dominici omnes petant veniam et tamdiu sic maneant donec post consecrationem sanguinis sacerdos elevet manus suas. 6 Tam abbates quam monachi ubique ieiunium quod servatur in Ordine et indictum est in regula, a XVIII° kalendas octobris usque ad caput Quadragesimae, illibatum teneant, ut uniformitas in Ordine teneatur. 7 Abbas de Karrezeto qui de mandato Capituli, 60 obolos ad Capitulum deferre debuit et reddere abbati de Begar et non fecit, usque ad Pascha reddat. Quod si neglexerit, ab illa die omni sexta feria sit in pane et aqua, et extra stallum abbatis sit quousque compleat. Abbas de Spina qui nuntiare debuit et minime nuntiavit, tribus diebus sit in levi culpa, uno eorum in pane et aqua. Abbas de Orta hoc eis denuntiet. 8 Abbates de Subraude et de Ursaria qui nuntiare debuerunt Capitulo quid actum esset de querela de Nugariis et de Mathaplena, et minime nuntiaverunt tribus diebus sint in levi culpa, uno eorum in pane et aqua. Abbas de Mathaplana hoc eis nuntiet. 9 Abbas de Charreto qui indumenta sacerdotalia benedixit, tribus diebus sit in levi culpa, uno eorum in pane et aqua, et nullus abbas hoc deinceps praesumat. 10 Abbates de Macennaria et de Ponte Alto, de Aquilis et de Ribeto, qui hoc anno venire debuerunt ad Capitulum et non venerunt, scriptam super hoc poenam sustineant, videlicet ut omni sexta feria sint in pane et aqua, extra stallum abbatis, donec Cistercio se praesentent. Abbas de Oia hoc eis denuntiet. Abbas autem de Risu agni abbati de Ribeto nuntiet. 11 Abbati de Ridahusen praecipitur ut patri abbati usque ad festum S. Martini ex integro restituat omnia ad aestimationem abbatis de Valchemredem, quae eidem patri abbati ablata fuerunt in domo eius, tempore visitationis. Conversus autem qui verba comminatoria in eumdem visitatorem proferre praesumpsit, usque ad Nativitatem Domini, Morimundum pedes veniat, ad arbitrium abbatis Morimundi satisfacturus. 12 Abbas de Comaloen qui inobediens fuit patri visitatori super eiectione parentum monachorum, sex diebus sit in levi culpa, duobus eorum in pane et aqua. Monachi qui pro defensione parentum, abbati suo restiterunt, usque ad sequens Capitulum omni sexta feria sint in pane et aqua, et quamdiu ipsi parentes in eadem domo manebunt. 13 Abbas Sancti-Georgii qui visitationem sibi iniunctam facere praetermisit scriptam super hoc poenam sustineat scilicet tribus diebus sit in levi culpa, uno eorum in pane et aqua. 14 Nullus autem abbas personam aliquam nostri Ordinis sine litteris commendatitiis in suum collegium recipere praesumat. 15 Abbas de cuius consensu abbatia de Beer sine Capituli assensu pro infortunio incendii dicitur fuisse translata, tribus diebus sit in levi culpa, uno eorum in pane et aqua. De cetero committitur abbatibus de Cara Insula et de Tuta Valle ut locum ad quem domus illa translata est, considerent et faciant sicut viderint expedire. Abbas de Beer hoc eis denuntiet. 16 Querela abbatis de Mera contra abbatem de Karrezeto iterum committitur abbatibus de Spina et de Morelore, auctoritate Capituli terminanda. Abbas de Orta hoc eis denuntiet. 17 Querimonia abbatis Floregii de abbate Grandis Silvae qui pecuniam domus Floregii contra formam Ordinis dicitur recepisse et personas eiusdem domus eiecisse, committitur abbatibus de Sylvacana et de Sinac qui rem diligenter inquirant et Capitulo sequenti renuntient. 18 Querela abbatum Coetmaloen et de Begar iterum committitur abbatibus de Saviniaco et de Buzeio et de Veteri Villa, auctoritate Capituli terminanda. 19 Praecipitur abbatibus de Maceriis et de Buxeria ut ex parte Capituli generalis episcopum Aeduensem infra dies XV adeant pro damnis et iniuriis domui Fontineti illatis. 20 Super ingressu violento mulierum in Bellam Vallem et domum de Charitate, supplicetur Domino Papae, et hoc Dominus Cistercii provideat. Similiter et de decano Senonensi qui personas nostri Ordinis per ecclesias denuntiare fecit excommunicatas. 21 Querela abbatis de Prato contra abbatem Caroliloci committitur abbatibus de Briostel de Sancto Portu et de Joyaco, auctoritate Capituli terminanda. 22 De monacho quondam Lugdunensi abbate qui fraudulenter se fingit episcopum, committitur Domino Cistercii, et super hoc Domino Papae scribat. Monachi autem qui cum eo inordinate vagantur, nisi usque ad Pascha ad domos proprias revertantur, pro fugitivis habeantur. Abbas de Andreo hoc eis denuntiet. 23 Abbati de Bono Portu conceditur ut anniversarium Regis Richardi in domo sua sedendo fiat. 24 De converso de Bergis qui, quando emit coria domui suae, comparat etiam coria ad opus alterius, unde domini terrarum perdunt pedagia et alios proventus, committitur abbati Morimundi qui, si ita invenerit, digne corrigat. 25 Querela abbatum de Nugariis et de Mathaplana iterum committitur abbatibus de Subraude et de Ursaria qui omnimodis curam adhibeant ut querela tamdiu agitata, omni occasione postposita terminetur. 26 Querela abbatum Novi Castri et de Storcebornen committitur abbati Morimundi, auctoritate Capituli terminanda. Committitur etiam eidem ut pretium equi pro quo abbas de Lucella conqueritur ei reddi faciat ab abbate de Valbrebac. 27 Querela abbatum de Fontineto et de Quintiaco iterum commititur Domino Cistercii et abbati Claraevallis qui compositionem prius factam temperent, sicut viderint expedire. 28 Item querela de Firmitate et de Fontineto iterum eisdem committitur. 29 Querela abbatum de Claustro et de Sconaugia committitur abbati Claraevallis sic auctoritate Capituli terminanda ne de cetero super hoc in Capitulo quaestio moveatur. 30 Querimonia abbatis Sancti-Laurentii de abbate de Cliva committitur abbatibus de Fordes et de Vaverlée qui in scriptis litteris quas sigillatas remittimus si culpabilem eum invenerint iuxta quod in litteris continetur depositionis poena feriant auctoritate Capituli generalis. Abbas de Eleemosyna hoc eis denuntiet. 31 Abbatibus de Armentariis et de Oia iniungitur ut monachi quondam abbates qui vagi et non professi discurrunt per Hyspaniam, personas Ordinis diffamantes, diligenter moneant ut ad arbitrium abbatum de Borio, de Macenaria, S. Petri de Aquilis et de Superadde, ad Ordinem revertantur, non recipiendi in dictis domibus sed ad alias emittendi cum plena satisfactione ; alioquin pro fugitivis habeantur. 32 Abbatibus de Rievalle, de Gardone et de Wavrelée iterum committitur ut XXV marchas et VIII solidos et IV stellingos, qui pro interdicto Angliae expensi sunt, per abbatias Angliae colligant, et infra Pascha Claramvallem reportentur, Cistercio unde sumpti sunt usque ad sequens generale Capitulum *persolvendi.* Abbas de Claravalle hoc eis faciat nuntiari. 33 Abbas de Fontanis qui filiam suam de Lussa visitare consuevit per monachos, qui etiam visitatorum usurpant officium sibi per annum integrum, veniat in sequenti Capitulo super hoc veniam petiturus. Abbas Claraevallis hoc ei faciat nuntiari. 34 Abbas de Belbec qui monachum suum personis qui non sunt de Ordine ad construenda pavimenta quae levitatem et curiositatem praeferunt longo tempore concessit, tribus diebus sit in levi culpa, uno eorum in pane et aqua, et monachus infra festum Omnium Sanctorum revocetur, et non nisi personis Ordinis nostri de cetero commodandus, apud quas non praesumat construere pavimenta quae maturitatem Ordinis non praetendant. 35 Abbas de Fontanis et de Crisquetede et de Luisa, qui hoc anno non visitaverunt filias suas in Norvegia, Luisa, Howozeiae et Tutam Insulam, tribus diebus sint in levi culpa, uno eorum in pane et aqua. Abbas Claraevallis hoc eis faciat nuntiari. 36 Abbas de Stafarde qui monachum qui sibi ad habitandum transmissus fuerat, inconsulto Domino Cistercii, auctoritate sua transmisit Cistercium, tribus diebus sit in levi culpa, uno eorum in pane et aqua. 37 Abbati de Rupibus qui sine assensu patris abbatis praesumpsit cedere, iniungitur auctoritate Capituli ut infra festum Omnium Sanctorum ad domum propriam revertatur et in ea officium abbatis exequatur. Si vero reverti noluerit, suspenditur ab altari. Abbas de Regniaco qui sciens et prudens quia non esset absolutus, et contra inhibitionem abbatis Pontigniaci, eumdem retinuit tanquam monachum, tribus diebus sit in levi culpa, uno eorum in pane et aqua. 38 Abbas Savigniaci qui in reditu a Capitulo transitum faciens per Quintiacum indignans et commotus, eo quod abbas Prulliaci stallum ei non cesserit, cum suis exivit de ecclesia, et mane recessit benedictione non accepta tribus diebus sit in levi culpa, uno eorum in pane et aqua. 39 Abbati Morimundi iniungitur ut per se vel per personam idoneam conveniat Osmorensem episcopum super iis quae irreverenter et contra Ordinis honestatem praesumere dicitur, scilicet in victu et vestitu et aliis quae non conveniunt homini cucullato et sic eum admoneat, auctoritate Capituli, ut non oporteat de eo querimoniam ad aures Domini Papae devenire, si voluerit modestius et ordinatius se habere. 40 Abbati de Acey iniungitur ut monachos culpabiles de Balerna qui procurationem archiepiscopi Bisuntinensis redemerunt pecunia, auctoritate Capituli [corrigat] ut tam ipsi quam ceteri ab excessu tam notabili sibi noverint praecavendum. 41 De abbate de Mathaplana qui ratum dicitur habuisse contractum vitiosum factum super quadam guageria, committitur abbatibus de Orta et de Valle Bona qui rem diligenter inquisitam referant ad sequens Capitulum generale. 42 Querimonia Decani et capituli Eboracensis contra abbates archiepiscopatus committitur abbatibus de Forde et de Bello Loco qui, re diligenter inquisita, referant ad sequens Capitulum quod viderint faciendum. Abbas de Savigniaco hoc eis denuntiet. 43 Abbas de Peleis qui visitavit hoc anno abbatiam de Alcubatia, et nimis gravavit domum illam, occasione visitationis, cum fuerit in expensis dictae domus per sex septimanas, ut dicitur, veniat ad sequens Capitulum ad arbitrium Capituli, si reus inventus fuerit, satisfacturus. 44 Pro pace ecclesiae romanae et pace imperii dicatur in missa conventus *Ecclesiae tuae*, ad quam omnis conventus petat veniam, similiter post communionem, et in illa missa collecta de Spiritu Sancto intermittatur. 